stanford-oval/wikipedia huggingface dataset:
איליושין Il-28
היסטוריה מבצעית > בשירות מדינות ערב במלחמות כנגד ישראל > מלחמת ששת הימים

העימות הצבאי השלישי בין ישראל לשכנותיה נפתח ב-5 ביוני 1967 עם פרוץ מלחמת ששת הימים. החל מ-18 במאי, עם תחילת המתיחות בין ישראל למצרים, הוציאה מפקדת חיל האוויר המצרי תוכניות שכללו את תקיפת בסיסי חיל האוויר, תחנות מכ"ם ומתקנים אחרים, ובשלב מאוחר יותר את הפצצת אילת ומתקני הנמל שבה כהכנה לכיבוש העיר. על פי התוכניות, בשלב הראשון היו אמורים 18 מתוך כוח מפציצי ה-Il-28 שהשתייכו לחטיבה האווירית מספר 61 לתקוף שדות תעופה ומפקדות. בשלב השני נועדו שתי טייסות להפציץ את אילת וטייסת נוספת נועדה לבצע גיחות תקיפה טקטיות בסיוע לכוחות הקרקע.
חיל האוויר הישראלי תכנן והתאמן רבות לקראת העימות ובנה בסיסי אוויר מדומים בנגב, וכל טייסות הקרב של החיל הוכשרו בתקיפת שדות תעופה במתקני אימונים אלה. בהתבסס על תוצאות האימונים, בנה פיקוד חיל האוויר תוכנית להנחתת מכה מקדימה, הידועה כמבצע מוקד. היות שכוחן האווירי המשולב של חילות האוויר של מדינות ערב המעורבות עלה על מטוסי חיל האוויר הישראלי, הוחלט לתקוף ולהשמיד את המטוסים על הקרקע במקום לנהל קרבות אוויר. התוכנית כללה את תקיפתם של תשעה-עשר שדות תעופה במצרים והשמדת מטוסיהם, אך הוחלט לא לפגוע במסלולים בארבעת הבסיסים שבחצי האי סיני על מנת שחיל האוויר יוכל לעשות בהם שימוש מאוחר יותר, ברגע שייכבשו (בסופו של דבר הותקפו כל המסלולים, מלבד שדה התעופה באל עריש, כדי לאפשר הטסת אספקה לכוחות המתקדמים). על פי התוכנית יחל המבצע בשעה 07:45 (או 08:45 בשעון מצרים) עם תקיפת גל המטוסים הראשון, כאשר אחריו יגיעו שלושה גלים נוספים אשר יסיימו את השמדתו של חלק גדול ככל הניתן של מטוסי חיל האוויר המצרי עד השעה 14:00, ולאחר מכן יופנו המטוסים כנגד חילות האוויר של סוריה, ירדן ועיראק.
בתחילת המלחמה הגיע כוחן האווירי של מדינות ערב לכ-800 מטוסים, אשר כללו בין 49 ל-56 מפציצי Il-28: בין 35 ל-40 במצרים, כעשרה בעיראק ובין ששה לארבעה בסוריה. מטוסים אלה, בצוותא עם הטופולב Tu-16 (‏30 יחידות במצרים ושש בעיראק) נחשבו כמטרות איכות ברמת עדיפות גבוהה ביותר. בבוקר המתקפה הושמדו מפציצי Il-28 בבסיס אבו סואר, לו הקדיש חיל האוויר במהלך היום הראשון ללחימה לא פחות משמונה מבני תקיפה שכללו 52 מטוסי קרב, ובשדה התעופה קהיר מערב, בו הושמדו בגל הראשון מחצית מהמפציצים שחנו בו. מפציצים נוספים הושמדו בלוקסור ושני Il-28 נוספים הופלו בקרבות אוויר. בתקיפת שדה התעופה H-3 שבעיראק הושמדו שלושה Il-28 וחיל האוויר הסורי איבד שני מפציצים בתקיפת שדה התעופה אל-מאזה. סך הכול הושמדו במהלך ששת הימים 31 מפציצי Il-28.
היסטוריה מבצעית > בשירות מדינות ערב במלחמות כנגד ישראל > מלחמות ההתשה ויום הכיפורים

במלחמת ההתשה לקחו ה-Il-28 המצריים חלק בגיחות תקיפה וצילום מעל שטח ישראל והופעלו בתגובה למבצעים ישראליים: ב-21 בינואר 1970 תקף Il-28 את כוחות צה"ל אשר כבשו את האי שדואן במבצע רודוס, ומטוס נוסף הוזנק לחיפוש אחר כוחות צה"ל במסגרת מבצע בוסתן 25א, בין 1 ל-2 ביולי של אותה שנה. במרץ אותה שנה הופל Il-28 שהיה במשימת גרירת מטרות כתוצאה מ"אש ידידותית", כאשר סוללת טילי קרקע-אוויר מדגם SA-3, שהייתה מאוישת בצוות סובייטי, זיהתה אותו בטעות כפנטום ישראלי. ב-25 באוקטובר של אותה שנה הופל Il-28 בטיל MIM-23 הוק ישראלי מעל האגם המר הגדול.
בתגובה למבצעי פריחה, תקיפות העומק של חיל האוויר בעומק מצרים ב-1970, ביצעו Il-28 מצריים שתי תקיפות עומק בסיני: בליל 23 באפריל הפציץ מטוס בודד באזור נח"ל ים ופצצותיו נפלו באזור חולי ולא גרמו לנפגעים או לנזק. הפצצה של זוג מטוסים באל עריש בליל 25 באפריל שפגעה בבית חרושת לקרח והרגה כ-30 ראשי צאן, הסתיימה בהפלתם על ידי מטוס F-4 פנטום (בהפלה ראשונה של מטוס מצרי בטיל "לביד") ומטוס מיראז' 3 של חיל האוויר.
בתקופת מלחמת יום הכיפורים היו בשירות המצרים בין 35 ל-40 ‏Il-28 שהרכיבו ארבע טייסות מפציצים וטייסת סיור אחת, ובסיסם שכן באסואן. ככל הנראה הוגבל תפקידם במהלך המלחמה לטיסות סיור בלבד. לא יותר מחמישה מתוכם נותרו בשירות עד 1983.
היסטוריה מבצעית > מדינות נוספות > צפון תימן

ב-1962 התערב גמאל עבד אל נאצר במלחמת האזרחים של צפון תימן ושלח סיוע (שכלל גם מפציצי Il-28) לכוחות הרפובליקנים שהדיחו את מלך תימן מוחמד אל-בדר, וברית המועצות סיפקה גם היא מטוסים נוספים. ה-Il-28 טסו בצפון תימן במשימות סיור והפצצה כנגד עמדות הכוחות המלוכנים, אותם הטיסו, על פי כלי תקשורת מערביים, צוותי אוויר תימניים וסובייטיים. בין יעדי התקיפה במלחמה נכללו גם ערים בצד הסעודי של הגבול, כגון נג'ראן וח'מיס מושייט, כאשר טיסות סיור בוצעו גם מעל עיר הנמל של ג'אזאן (جازان). עם פריצתה של מלחמת ששת הימים פונו כל הכוחות המצריים בתימן בחזרה למצרים.
היסטוריה מבצעית > מדינות נוספות > ניגריה

ה-Il-28 שירת בחיל האוויר הפדרלי הניגרי בזמן מלחמת ביאפרה שפרצה ב-1967, במהלכה זכה הממשל הפדרלי לסיוע ממדינות מוסלמיות שתמכו בשלטון המרכזי כנגד הבדלנים הנוצרים. מצרים ואלג'יריה העבירו מטוסי מיג 17 ושישה מפציצי Il-28 משומשים ב-1969, אשר הוטסו בידי שכירי חרב מצריים. השפעתם על הלחימה הייתה מועטה, ומספר גבוה של תאונות וחוסר יכולתם של הניגרים לקיים תחזוקה נאותה גרם לקרקוע המפציצים תוך זמן קצר.
היסטוריה מבצעית > מדינות נוספות > צפון וייטנאם

ה-Il-28 הופיע לראשונה בשירות חיל האוויר של צפון וייטנאם בפברואר 1968, כאשר שלושה מהם נפרסו בבסיס כ-30 ק"מ צפונית-מערבית להאנוי, ככל הנראה במטרה לסייע לווייטקונג במתקפת טט, אך לא הופעלו בסופו של דבר. בשל האיום שנשקף ממטוסי חיל האוויר האמריקאי חנו בדרך כלל המפציצים בדרומה של סין. ב-1971 סייעו המפציצים לצבא צפון וייטנאם וללוחמי הגרילה של הפאת'ט לאו בלאוס, כאשר גם אנשי צוות אוויר סובייטיים השתתפו בלחימה, ושניים מהם אף זכו לעיטורים מטעם צפון וייטנאם.
היסטוריה מבצעית > מדינות נוספות > עיראק

מפציצי ה-Il-28 של חיל האוויר העיראקי השתתפו בפעולות כנגד הכורדים בצפון עיראק בסוף שנות ה-60 ובמהלך ששת החודשים הראשונים של 1974. המורדים הכורדים טענו להפלת מפציץ אחד באפריל של אותה שנה. במהלך מלחמת איראן–עיראק תקפו ה-Il-28 שדות תעופה, אזורי עורף ומרכזי תעשייה איראניים. במהלך מבצע סופה במדבר פוזרו המטוסים ששרדו על מסלולים שונים כדי לשמש כפיתיון ולמשוך את מתקפות מטוסי כוחות הקואליציה ממטרות חשובות יותר.
היסטוריה מבצעית > מדינות נוספות > קמבודיה

בסוף שנות ה-70 הפעיל משטרו הרצחני של פול פוט מספר קטן של Il-28 (ככל הנראה מגרסת H-5 שנבנו בסין) כנגד כוחות האופוזיציה בהנהגת הנג סמרין, שהפך לאחר תבוסת החמר רוז' לראש ממשלת קמבודיה בחסות בעלת בריתו, וייטנאם. לפחות מפציץ אחד הופל בקרבות ושניים נתפסו ללא פגע, לאחר ששדה התעופה בו שהו סמוך לפנום פן נכבש ב-7 בינואר 1979 על ידי כוחות צבא וייטנאם שתמכו בכוחות האופוזיציה.
היסטוריה מבצעית > מדינות נוספות > אפגניסטן

אפגניסטן הייתה המדינה האחרונה בה נעשה שימוש מבצעי ב-Il-28. על אף גילו של המטוס, התאים מבנהו הקשוח ופשטות תפעולו לתנאי השטח הקשים ולשדות התעופה הדלים והמאובקים של המדינה. באופן לא צפוי, הוכיחה עצמה עמדת התותחן האחורית המיושנת של המטוס כיעילה מאוד, כאשר הירי בתותחים אלה מיד לאחר סיום התקיפה הפריע לכוח המותקף להשיב באש נ"מ. היעילות של טקטיקה זו נתמכת בעובדה כי אף Il-28 של חיל האוויר האפגני לא אבד כתוצאה מאש הנ"מ של לוחמי המוג'אהדין. אף על פי כן, אבדו ה-Il-28 בלילה אחד בינואר 1985 בדרך שלא הייתה בלתי מקובלת במהלך מלחמת אפגניסטן: המורדים הצליחו לשחד כמה מאנשי סגל הבסיס בו שכנו המפציצים, אשר פוצצו 11 מטוסים. השריפה התפשטה במהירות למטוסים האחרים והשמידה לחלוטין את הכוח כולו.
היסטוריה מבצעית > מדינות נוספות > פינלנד

בשנים 1960–1961 רכש חיל האוויר הפיני רכש מפציץ Il-28 ומטוס סיור Il-28R. שני Il-28R נוספים הגיעו ב-1966 ובאופן מוזר פעלו כל ארבעת המטוסים דווקא במסגרת טייסת התובלה. שלושת ה-Il-28R הוסבו מאוחר יותר לגוררי מטרות על פי הסטנדרט של גרסת ה-Il-28BM. ה-Il-28 הראשון שנרכש יצא משירות לאחר תאונת נחיתה ב-1976 ושלושת האחרים ב-1981. ה-Il-28 הרביעי שנרכש (מספר סידורי NH-4) שמור במוזיאון חיל האוויר הפיני.
מטוסי ה-Il-28R של חיל האוויר הפיני שימשו לאיסוף מודיעין טקטי בגבול ברית המועצות. ברגע שזיהו מערכות המכ"ם הסובייטיות את ה-Il-28R הפיני מתקרב לאזור הגבול, הוזנקו מטוסי קרב ליירטו. לאחר שהבין שהתגלה, היה צוותו מטיס את ה-Il-28 לאורך הגבול מצידו הפיני בעוד מטוסי הקרב נשארו מצידו השני. לאחר זמן מה היה ה-Il-28 חוזר לכאורה לתוך פינלנד ולאחר שגם מטוסי הקרב החלו לשוב לבסיסם, היה מסתובב וחוזר שנית לעבר הגבול. בשלב זה כבר סבלו מטוסי הקרב ממחסור בדלק והם נאלצו לשוב לבסיסם, בעוד הודות למכלי הדלק הנתיקים שלו, היה ל-Il-28 הפיני יכולת שהייה ארוכה יותר באוויר והאפשרות להמשיך במשימתו.
Il-28 ששרדו

מאז שנות ה-60 הושמדו Il-28 רבים, בשל העדפתו של ניקיטה חרושצ'וב להשקיע בטילים בליסטיים, או סיימו את חייהם כמטרות אימונים למערכות הגנת נ"מ ולטילי קרקע-אוויר. אחרים נותרו זנוחים שנים רבות בשולי שדות תעופה בהמתנה לגריטה. מטוסים אחרים נשמרו לתצוגה במוזיאונים לתעופה כגון המוזיאון המרכזי של חיל האוויר הרוסי במונינו השוכן כ-40 ק"מ מזרחית למוסקבה, במוזיאון הכוחות המזוינים המרכזי שבמוסקבה, מוזיאון זרוע האוויר של הצי הצפוני ואחרים. מטוסי Il-28 מוצבים בכניסות למספר בסיסים של חיל האוויר הרוסי או משמשים כאנדרטאות. מספר Il-28 נשמרים במוזיאונים לתעופה או מוצגים כאנדרטאות בבולגריה, הונגריה, פולין, פינלנד, צ'כיה, רומניה ומדינות נוספות.
חשיבות ומורשת

ל-Il-28 היה חלק חשוב בהתפתחותו ובבניית כוחו של חיל האוויר הסובייטי. לסובייטים ולבעלות בריתם היה ה-Il-28 שווה בחשיבותו למה שהיה האינגליש אלקטריק קנברה למדינות המערב, מה שנתן לו את הכינוי "הקנברה הסובייטי", אם כי בשלב מאוחר יותר, כאשר כבר יצא משירות מבצעי. הקנברה, לעומתו, המשיך לשרת בתפקידים מגוונים אל תוך שנות ה-80 (לרוב כמטוס סיור או כגורר מטרות) ויצא משירות חיל האוויר המלכותי רק ב-2006.
ניסיון להמשיך את מורשתו של ה-Il-28 בא לידי ביטוי בעיצובו של המפציץ הבינוני איליושין Il-46, שפיתוחו החל ב-24 במרץ 1951: תכנון זה הציג מעין Il-28 מוגדל עם זוג מנועי טורבו-סילון חדשים מסוג ליולקה AL-5 בעלי דחף 11,022 ליברות-כוח כל אחד. החימוש ההגנתי נותר כשהיה, מלבד מתן שדה אש גדול יותר לתותחי הצריח האחורי ועלייה בכמות התחמושת. גלגלים נוספו לכן הנסע עם זוג תומכות נפרדות לבולמי הזעזועים ומטען הפצצות המרבי הוגדל לשישה טון.
שלב התכנון הסתיים ב-4 בדצמבר 1951 ואב הטיפוס הושלם כבר ב-29 של אותו חודש. ב-3 במרץ 1952 בוצעה טיסת הבכורה ב-Il-46 וטיסות הניסוי הראו על מהירות מרבית של 928 קמ"ש בגובה 5,000 מטר וטווח של 4,845 ק"מ. אב הטיפוס הועבר לטיסות המבחן של המדינה ובינתיים החלה בניית אב טיפוס שני שסומן כ-Il-46S והיה בעל כנפיים משוכות לאחור בזווית של 35 מעלות. עם זאת, לא הושלמה בנייתו של ה-Il-46S בשל בחירתו של הטופולב Tu-16 המבטיח והמודרני יותר.
ה-Il-28 תואר בידי סופר רוסי כ"עיצוב מוצלח אך תמיד ללא מזל". אף על פי שהפוטנציאל המבצעי שלו לא מוצה במלואו, היה מטוס זה לראשון שהכניס את מנוע הסילון ויכולת הפעולה בכל מזג אוויר לכוח המפציצים של חיל האוויר הסובייטי ולזרועות אוויריות נוספות. ה-Il-28 סייע בהכשרתם של מאות טייסי הצי הסובייטי. מומחי תעופה מערביים העריכו מאוד את ה-Il-28 ותיארו אותו כיצירת מופת של תעשיית המטוסים הסובייטית.
ראו גם

אראדו Ar 234 בליץ
אינגליש אלקטריק קנברה
ווטור
מרטין XB-51
אוורו קנדה CF-100 קאנוק
נורת' אמריקן AJ סאוואג'
נורת' אמריקן B-45 טורנדו
מפציצים טקטיים סובייטים:
Tupolev Tu-12
טופולב Tu-73
טופולב Tu-14
איליושין Il-30
איליושין Il-46
לקריאה נוספת

Gordon, Yefim. Komissarov, Dmitriy. Ilyushin Il-28 Beagle: Light Attack Bomber. Airlife Publishing Ltd. 2002. ISBN 1840373512
קרן לפעולה והגנה

| --- | --- |
 מדינה:  הונגריה
 נשיא:  דניאל בודנר
 תקופת הפעילות:  נובמבר 2012 – הווה (כ־12 שנים)
 
הקרן לפעולה והגנה (בהונגרית: Tett és Védelem Alapítvány -TEV) היא ארגון יהודי לא-ממשלתי בהונגריה, שמטרתה לשקף את האורינטציות הדתיות והתרבותיות היהודיות החשובות ביותר הפועלות בהונגריה על פי אסטרטגיה של זהות יהודית חיובית וארגון קהילתי.
הקרן נוסדה בנובמבר 2012 ביוזמת הרב שלמה כובש על ידי הקהילה היהודית המאוחדת של הונגריה EMIH, התאחדות הקהילות היהודיות בהונגריה (Mazsihisz), וארגון "שים שלום" .
היסטוריה

להקמת הארגון קדמה התייעצות חברתית-קהילתית נרחבת שהשיק הרב שלמה כובש באביב 2012. הארגון הושק לבסוף בנובמבר 2012 לאחר חודשים של התייעציות וחילופי דעות עם תלמידי תיכון וסטודנטים באוניברסיטאות, פוליטיקאים אנשי ממשל ואופוזיציה, אינטלקטואלים ומנהיגי דת. סדרת ההתבטאויות האנטישמיות והידרדרות איכות השיח הציבורי בכלל מילאו תפקיד חשוב בהיווצרות הארגון. הקרן מבקשת לספק אלטרנטיבה חדשה לחוסר הידע המתדלק את האנטישמיות ואת ההדרה (של היהודים) וכן לפעול נגד הפעולה המשפטית הרפה שננקטת נגד זוועות והפקרות, בדרך של אסטרטגית זהות יהודית חיובית וארגון קהילתי. בעקבות הפילוסופיה הבסיסית יש בקרן אנשי התאחדות הקהילות היהודיות בהונגריה שמייצגים את היהדות הנאולוגית ואת האורתודוקסיה, את בכירי עולם הסטטוס קוו אנטה / EMIH - חסידות חב"ד ואת הרפורמים של "שים שלום", כמו גם מנהיגים של ארגונים מוכרים ללא קשר לזרם כלשהו גם הם בין המשתתפים בעבודת הקרן.
ארגונים שותפים

לפני רישומו הרשמי יצרה הקרן לפעולה והגנה קשר עם הארגונים השותפים המקומיים והבינלאומיים החשובים ביותר, הגופים הפוליטיים והממשלתיים הרלוונטיים. השותפים של הקרן לפעולה וההגנה הם הליגה האמריקנית נגד השמצה (ADL), ה- Community Security Trust (CST) הבריטי הוועד היהודי-האמריקאי (AJC) ומכון אתנה בהונגריה, מכון טום לנטוש, קרן זכור, חבר-הקרן לתועלת הציבור של החינוך היהודי הבלתי פורמלי החברה לחירויות (HCLU) והסוכנות היהודית. במהלך פעילותה, מטרתה המפורשת של הקרן היא לשמור על קשר רציף עם ארגונים שותפים בינלאומיים ומקומיים על בסיס חילופי מידע והעברת ידע.
פעילות

המעקב אחר פשעי שנאה אנטישמיים מתבצע על בסיס שיטות שפותחו והומלצו על ידי מכון בריסל, הארגון לביטחון ושיתוף פעולה באירופה (OSCE). במסגרת עבודת הניטור שלו, מכון בריסל מתעד ומנתח תופעות אנטישמיות על בסיס מידע הנמסר ממקורות סטנדרטיים שונים. הרקע המקצועי, הניהול והפיקוח על פעילויות המחקר והניטור של מכון בריסל, כולל את ד"ר אנדראש קובאץ', סוציולוג, פרופסור באוניברסיטה המרכז-אירופאית (CEU) ויועץ מדעי למכון לחקר מיעוטים אתניים-לאומיים של האקדמיה ההונגרית למדעים, את ד"ר אילדיקו ברנה, סוציולוגית, מרצה בכירה במחלקה למתודולוגיה של החוג למחקר חברתי באוניברסיטת אטווש לוראנד ואת אנדרו סרולביץ' (Andrew Srulevitch), מומחה למזרח אירופה של הליגה נגד השמצה (ADL).
אנשי מקצוע העוסקים באיסוף ומחקר נתונים רכשו בעבר את הידע והניסיון שלהם כמתנדבים, תוך ליווי מקצועי, במהלך שנים של מחקר. באמצעות הקמתו של TEV, למכון קשרים בינלאומיים ענפים עם המוסדות האזרחיים הנודעים ביותר בתחום. זה יוצר הזדמנות לפרסם תוצאות מחקר אותנטיות ומדויקות בהשוואה בינלאומית ופותח את הדרך להפוך לסדנה המקצועית החשובה ביותר, בהתחשב בכך שאחת המשימות החשובות ביותר של הקרן הייתה לספק מידע אותנטי, מבוסס מדעית על אנטישמיות ועמדות אנטישמיות. עבודה חסרה זו, שטרם נעשתה, יכולה להוות בסיס לדיאלוג לאומי הונגרי משמעותי בנושא.
בעקבות עבודתה של הקרן לפעולה והגנה, האקדמיה ההונגרית למדעים הצהירה של"באלינט הומן" היה תפקיד רציני בעידן האנטישמי וימני קיצוני של עוצר הונגריה בין שתי מלחמות העולם מיקלוש הורטי והייתה לו מעורבות אישית בפיתוח מערכת הדיקטטורה.
סיפורי יהודים

סדרת הסרטונים שכותרתה "סיפורי יהודים" מציגה 54 סרטים קצרים (6-2 דקות) עם: אמנים ידועים ומוכרים, אישי ציבור, אנשי מדע ואינטלקטואלים על המשמעות של היהדות עבורם או אילו זיכרונות או ניסיון ישיר יש להם בקשר עם היהדות. רוב המרואיינים אינם בעלי זהות יהודית-דתית ויש להם דעות שונות על קהילות וזהויות יהודיות, אך חוויותיהם ודעותיהם מהסרטים בשום אופן אינן חריגות, מקוממות או שליליות. ההקלטות צולמו באחד מבנייני הטלאי הצהוב לשעבר בתקופת השואה בניין אחר לכל דמות. כל המוזמנים להופיע היו חיוביים לגבי הפרויקט, ואף אחד לא סירב להשתתף תוך ציון סיבות עקרוניות.
מבנה ארגוני

נשיא הקרן הוא דניאל בודנר. חברי חבר הנאמנים הם גרגיי גובה, נשיא "שים שלום", ד"ר אנדראש בהם, סגן נשיא EMIH (קהילות הסטטוס קוו אנטה) ואנדראש מג'רי.
דניאל בודנר
גרגיי גובה
ד"ר אנדראש בהם
אנדראש מג'רי
הערות שוליים

↑  Küldetés, TEV, ‏2017-05-09 (ב־)
↑  Tett és Védelem Alapítvány 2012-ben kiadott prospektusa nyomán
↑  Tett és Védelem bemutatkozás
↑  Kimondta az Akadémia: Hóman Bálintnak köze volt az önkényuralmi rendszer kiépüléséhez
↑  “Nem vagy Te zsidó véletlenül?” - Különleges videó-sorozat hazai hírességekkel
↑  "Zsidó Mesék - Ötven rövidfilm a zsidóságról". אורכב מ-המקור ב-2017-03-31.
אברהם ארנסון

| --- | --- |

 לידה:  24 בפברואר 1996  (בן 28) מונטריאול, קנדה קנדה
 תאריך עלייה:  1997
 מדינה:  ישראל ישראל
 תקופת הפעילות:  מ-2019
 עיסוק:  שחקן, תסריטאי, במאי ויוצר
 מקום לימודים:  תלמה ילין ניסן נתיב
 פרסים והוקרה:  פרס הטלוויזיה לילדים ולנוער לשחקן הטוב ביותר בסדרת דרמה (2021)
 פרופיל ב-IMDb
אברהם ארנסון (נולד ב-24 בפברואר 1996) הוא שחקן, תסריטאי, במאי ויוצר ישראלי.
ביוגרפיה

ארנסון נולד במונטריאול, קנדה, ובגיל שנה עבר לישראל עם הוריו להוד השרון.
למד בבית הספר התיכון "תלמה ילין" במגמת קולנוע, אותה סיים בהצטיינות. במסגרת לימודיו זכה בשנת 2012 במקום הראשון בתחרות "קליפ צעיר" עם הקליפ "FROGS". בשנת 2015 סרט שביים בשם "מתכת" זכה בפרס הסרט העלילתי הטוב ביותר בפסטיבל הסרטים הבינלאומי חיפה.
בשנים 2013–2016 הופיע במועדוני סטנדאפ עם חומרים מקוריים שכתב. בשנת 2016 התנדב ב"כפר הנוער ביכורים" ולימד את ילדי הפנימייה קולנוע.
את שירותו בצה"ל עשה ביחידת הלוחמה האלקטרונית.
קריירה

בשנת 2018 למד קורס יסודות המשחק בבית הספר למשחק "ניסן נתיב". בין השנים 2017–2019 למד משחק במסלול הדו-שנתי בבית הספר למשחק מול מצלמה "טכניקה".
ב-2016 קיבל את התפקיד הראשי הראשון שלו בסרט הקצר "פאקינג צ'אק נוריס" בתור ראובן, מוכר מסטול בחנות וידאו כושלת.
ב-2018 השתתף בסדרה "בית הכלבים" המשודרת בערוץ ניקלודיאון בתפקיד "קאי". שנה אחר-כך, כתב, ביים ושיחק בתפקיד הראשי בסרטון הוויראלי "ציצי זה חול" עבור ערוץ טדי. בהמשך כתב וביים סרטונים נוספים עבור הערוץ.
החל משנת 2020 משחק בתפקיד ראשי בסדרה "פלמ"ח", המשודרת בערוץ ניקלודיאון, בה הוא מגלם את דמותו של אמיל. על תפקידו בסדרה זכה בפרס הטלוויזיה לילדים ולנוער כשחקן הראשי הטוב ביותר בסדרת דרמה. באותה שנה השתתף גם בסדרה "PPS" בה גילם את חוסן.
בשנת 2021 גילם את עידו בסרט "פול ספיד", וכן השתתף בסדרות "ספיידרז" ו"האחיין שלי בנץ".
בשנת 2022 השתתף בסדרה "כל עוד בלבב" בתפקיד עומרי, וכן השתתף בתפקיד אורח בסדרות "סברי מרנן" ו"לבד בבית", ובסרט הטלוויזיה "כל הדברים שרציתי לומר" בתפקיד לאו. עוד בשנה זו החל לגלם תפקיד ראשי בהצגת הדרמה "את שאהבה נפשי" בתיאטרון הלאומי "הבימה". לקראת סוף 2022 השתתף בפסטיגל 2022/2023.
בינואר 2025 פורסם כי ארנסון יככה בתפקיד רומיאו בהצגה "רומי + ג'ולייט" בתיאטרון הבימה והחליף את גל גולדשטיין.
פילמוגרפיה > טלוויזיה

| שנה | שם הסדרה | תפקיד |
| --- | --- | --- |
| 2018 | בית הכלבים | קאי |
| 2019 | אחותי קפצה כיתה | שוביק |
| 2020 | PPS | חוסן גוטמן |
| 2020–2022 | פלמ"ח | אמיל דסברג |
| 2021 | האחיין שלי בנץ | ים |
| 2021 | ספיידרז | בנג׳י |
| 2022 | לבד בבית | שגב |
| 2022 | סברי מרנן | רפאל |
| 2022 | כל עוד בלבב | עומרי |
| 2022 | כל הדברים שרציתי לומר | לאו |
| יפורסם בהמשך | המטכ"ליסטים | יפורסם בהמשך |
פילמוגרפיה > קולנוע

| שנה | שם הסרט | תפקיד |
| --- | --- | --- |
| 2021 | פול ספיד | עידו ארני |
פילמוגרפיה > סרטים קצרים וסרטונים

| שנה | שם הסרט | תפקיד |
| --- | --- | --- |
| 2016 | פאקינג צאק נוריס | ראובן |
| 2018 | ציצי זה חול | אלעד |
פילמוגרפיה > תיאטרון

| שנה | שם ההצגה | תפקיד |
| --- | --- | --- |
| 2022 | פסטיגל על פסטיגל | ראשי |
| 2022–הווה | את שאהבה נפשי | יהונתן |
| 2024–הווה | דייט ראשון | אהרון |
| 2025 | רומי + ג'ולייט | רומיאו |
פרסים ומועמדויות

בשנת 2021 זכה בפרס השחקן הראשי הטוב ביותר בסדרת דרמה בטקס פרסי הטלוויזיה לילדים ולנוער של האקדמיה לקולנוע וטלוויזיה, על תפקידו בסדרה "פלמ"ח".
בחודש מרץ 2023 נכנס ארנסון לרשימת "50 היפים והנכונים" של תעשיית הבידור הישראלית על ידי המגזין "פנאי פלוס".
| שנה | פרס | קטגוריה | מועמדות | תוצאה |
| --- | --- | --- | --- | --- |
| 2021 | פרסי הטלוויזיה לילדים ולנוער | השחקן הטוב ביותר בסדרת דרמה | פלמ"ח | זכייה |
| 2022 | פרסי הטלוויזיה לילדים ולנוער | השחקן הטוב ביותר בסדרת דרמה | פלמ"ח | מועמדות |
| 2022 | פרסי נבחרי השנה של פרוגי | שחקן ראשי בסדרת נוער | פלמ"ח, ספיידרז, כל עוד בלבב | מועמדות |
הערות שוליים

↑  קבלו את הזוכים הגדולים בתחרות 'קליפ צעיר' לשנת 2012, באתר ‏מאקו‏, 23 בדצמבר 2012
1 2  ארנסון אברהם, אינדקס שחקני ישראל, באתר www.shaham.org.il
1 2 3  ברנדה אזרצקי, אברהם ארנסון: “דפקתי אגרוף למרגי”, באתר חדשות 13, 12 במאי 2021
↑  ציצי זה חול - הטריילר, נבדק ב-2022-07-18
↑  סופר הקוסקוס, נבדק ב-2022-07-18
↑  לא מעניין - הדוגמן שהפך להומלס, נבדק ב-2022-07-18
↑  בידור - כוכב 'פלמח': "אתה מבין שאתה חלק ממשהו שלא נראה כמוהו בארץ", באתר פרוגי, ‏2020-04-06
1 2  בידור - פלמח היא הזוכה הגדולה של טקס פרסי הטלוויזיה לילדים ולנוער, באתר פרוגי, ‏2021-08-25
↑  בידור - השקת פול ספיד: און רפאלי חושף את הקראש שלו, באתר פרוגי, ‏2021-08-03
↑  בידור - פרסום ראשון: אברהם ארנסון לוהק לסדרת הנוער המצליחה, באתר פרוגי, ‏2021-06-23
↑  האחיין שלי בנץ (2021) - שחקנים וצוות הפקה, באתר אידיבי
↑  עידו טאקו, אברהם ארנסון ואלכס זילברג יככבו ב"כל עוד בלבב" על המסע למחנות בפולין, באתר אידיבי סרטים
↑  בידור - רכילות בקטנה: הכוכבת ששמה סוף לשמועות על הזוגיות, באתר פרוגי, ‏2021-02-19
↑  לבד בבית (2021) - שחקנים וצוות הפקה, באתר אידיבי
↑  את שאהבה נפשי – הבימה, באתר www.habima.co.il
1 2 3 4  גיל משעלי, ‏חילופים בעיבוד החדש של "הבימה" ל"רומיאו ויוליה", באתר ‏מאקו‏, 26 בינואר 2025
| 0 | 1 | 2 |
| --- | --- | --- |
| הקודם: (פרס לא קיים) | פרס הטלוויזיה לילדים ולנוער – השחקן הטוב ביותר בסדרת דרמה   2021: אברהם ארנסון, פלמ"ח  | הבא: 2022: יובל סגל, כראמל |
זלקוד

| --- | --- |

 מדינה:  הונגריה הונגריה
 חבל:  צפון הונגריה
 מחוז:  בורשוד-אבאוי-זמפלן בורשוד-אבאוי-זמפלן
 נפה:  נפת שארושפטק
 שטח:  10.21 קמ"ר
 אוכלוסייה:  ‏
  ‑ בכפר:  184 (1 בינואר 2024)
 קואורדינטות:  48°11′07″N 21°27′33″E﻿ / ﻿48.185180555556°N 21.459288888889°E﻿ / 48.185180555556; 21.459288888889 
 אזור זמן:  UTC +1
 https://zalkod.hu/
  מפת מיקום  מפה מפורטת   (למפת הונגריה מוגדלת) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.זלקוד(למפת הונגריה רגילה) בודפשט דברצן מישקולץ סגד פץ' גיור נירג'האזה קצ'קמט אוסטריה סלובקיה אוק. רומניה סרביה קרואטיה סל.זלקוד  he tabBackground:;tabBorder:#aaa;defaultTab:0;
 
זלקוד (בהונגרית: Zalkod) הוא כפר במחוז בורשוד-אבאוי-זמפלן שבצפון מזרח הונגריה. אוכלוסיית זלקוד קטנה משמעותית מ-377 תושבים בשנת 1990 עד 204 תושבים בשנת 2018 (ירידה של כ-45%).
בזלקוד חיו מעט יהודים ובמקום היה בית קברות יהודי.
הקהילה היהודית הייתה משותפת עם ויש וקנזלה.
במלחמת העולם השנייה גורשו יהודי זלקוד לגטו אוהעל ומשם למחנה ההשמדה אושוויץ
| שנה | כמות יהודים | כלל האוכלוסייה |
| --- | --- | --- |
| 1840 | 16 |  |
| 1880 | 15 | 360 |
| 1910 | 17 |  |
| 1920 | 14 |  |
| 1930 | 5 |  |
| 1941 | 6 | 868 |
זקן חברי הכנסת

זקן חברי הכנסת הוא המבוגר ביותר מבין חבריה של כנסת מסוימת.
עד לכנסת ה-16 הייתה לזקן חברי הכנסת הנוכחים בישיבתה הראשונה סמכות המעוגנת בחוק: לאחר פתיחת הישיבה הראשונה של הכנסת החדשה בידי נשיא המדינה, הופקד זקן חברי הכנסת הנוכחים על ניהול ישיבות הכנסת, עד לבחירת יושב הראש הקבוע לאותה כנסת (כאשר אם זקן חברי הכנסת היה שר מכהן, התפקיד עבר בסיום ישיבת הפתיחה החגיגית לחבר הכנסת הבא אחריו בסדר הגילאים). כאשר נעדר נשיא המדינה מישיבת הפתיחה, פתח זקן חברי הכנסת הנוכחים את הישיבה. דרך פעולה זו נהגה למן התכנסות הכנסת השנייה ועד התכנסות הכנסת החמש עשרה. היא עוגנה בסעיף 4 לתקנון הכנסת ובהמשך בסעיף 13 לחוק יסוד: הכנסת.
בעקבות תיקון חוק יסוד: הכנסת בשנת 2000 (תיקון מס' 27) נלקח מזקן חברי הכנסת תפקיד זה, והחל מפתיחת הכנסת השש עשרה החל למלא אותו ותיק חברי הכנסת, כלומר אותו חבר הכנסת שכיהן בכנסת את פרק הזמן הרב ביותר במצטבר; ובמקרה של שוויון, יבחר חבר הכנסת המבוגר יותר. בעקבות תיקון נוסף של חוק היסוד שנעשה על ידי יו"ר הכנסת דאז יולי אדלשטיין, בשנת 2016 (תיקון מס' 43), נקבע כי אם יושב ראש הכנסת הקודמת נבחר לכנסת החדשה הוא ימשיך למלא את התפקיד עד לבחירת יושב ראש קבוע. אם לא נבחר שוב, ימלא את התפקיד ותיק חברי הכנסת.
חבר הכנסת שמעון פרס היה זקן חברי הכנסת במשך ארבע כנסות ברציפות, יותר מכל חבר כנסת אחר.
זקני חברי הכנסת

הרשימה מפרטת את האישים שהיו זקני חברי הכנסת במועד התכנסותה של כל אחת מן הכנסות.
זקני חברי הכנסת > הכנסת השש עשרה ואילך, לאחר שהתפקיד איבד את משמעותו בחוק

| דיוקן | שם | תאריך לידה | הכנסת | השבעתו לכנסת | סיום כהונתו בכנסת | סיעה | סיעה | הערות |
| --- | --- | --- | --- | --- | --- | --- | --- | --- |
|  | שמעון פרס | 2 באוגוסט 1923 | 16 | 17 בפברואר 2003 | 17 בינואר 2006 |  | עבודה-מימד העבודה | פרס היה גם ותיק חברי הכנסת כשהתפטר מהכנסת בינואר 2006, רשמית הפך ח"כ אריאל שרון לזקן מבין הח"כים (עד לסיום כהונת הכנסת באפריל), אך בפועל שרון כבר היה שקוע בתרדמת אז |
|  | שמעון פרס | 2 באוגוסט 1923 | 17 | 17 באפריל 2006 | 13 ביוני 2007 |  | קדימה | כשהתפטר פרס מהכנסת ב-2007, היה ח"כ רפי איתן לזקן מבין חברי הכנסת הנותרים |
|  | בנימין בן אליעזר | 12 בפברואר 1936 | 18 | 24 בפברואר 2009 | 5 בפברואר 2013 |  | העבודה | ותיק חברי הכנסת היה מיכאל איתן |
|  | בנימין בן אליעזר | 12 בפברואר 1936 | 19 | 5 בפברואר 2013 | 14 בדצמבר 2014 |  | העבודה | בן אליעזר היה גם ותיק חברי הכנסת כשהתפטר מהכנסת ב-2014, היה ח"כ עוזי לנדאו לזקן מבין חברי הכנסת הנותרים |
|  | זאב בנימין בגין | 1 במרץ 1943 | 20 | 31 במרץ 2015 | 30 באפריל 2019 |  | הליכוד | ותיק חברי הכנסת היה עמיר פרץ |
|  | יעל גרמן | 5 באוגוסט 1947 | 21 | 30 באפריל 2019 | 3 באוקטובר 2019 |  | כחול לבן יש עתיד | ותיק חברי הכנסת היה עמיר פרץ |
|  | יעל גרמן | 5 באוגוסט 1947 | 22 | 3 באוקטובר 2019 | 16 במרץ 2020 |  | כחול לבן יש עתיד | ותיק חברי הכנסת היה עמיר פרץ |
|  | חיים כץ | 21 בדצמבר 1947 | 23 | 16 במרץ 2020 | 6 באפריל 2021 |  | הליכוד | ותיק חברי הכנסת היה עמיר פרץ |
|  | זאב בנימין בגין | 1 במרץ 1943 | 24 | 6 באפריל 2021 | 15 בנובמבר 2022 |  | תקווה חדשה | ותיק חברי הכנסת היה (ועודנו) ח"כ משה גפני |
|  | חיים כץ | 21 בדצמבר 1947 | 25 | 15 בנובמבר 2022 | 6 בינואר 2023 |  | הליכוד | ותיק חברי הכנסת היה (ועודנו) ח"כ משה גפני |
|  | בנימין נתניהו | 21 באוקטובר 1949 | 25 | 15 בנובמבר 2022 (זקן חברי הכנסת מאז 7 בינואר 2023) |  |  | הליכוד | ותיק חברי הכנסת היה (ועודנו) ח"כ משה גפני |
ראו גם

ותיק חברי הכנסת